De l’autunno do 2013 comensava coscì o “Dagghe ‘na bòtta – Laboratöio de zeneise” (anche dito, pe fâ i fighi, “DNB Lab”), che pe un pâ de stagioin o l’à permisso à dexeñe de persoñe de avvixinâse a-a lengua zeneise int’un mòddo informale, à l’oa de l’aperitivo... Segondo quelli che an parteçipou, o l’ea un inandio che o fonçionava, perché i fren e a gena ammermavan, e e gente s’incallavan à parlâ anche se no ean guæi boñe.
Mi ea arrivou à tegnî quello loueio – coscì centrale, con l’arrembo di Giardin Luzzati, eccetera – perché de persoñe m’aivan agiuttou, e aivan credduo in mi. Veuggio regordâle a-a spedia. O primmo à accòrzise da mæ attivitæ da zeneixista, adreittua da primmaveia do 2013, o l’è stæto o Vladi di Trilli, che à l’epoca o gh’aiva un programma int’unna tele locale, e o me gh’aiva invitou. Un momento metafixico.
Apreuvo à quell’occaxon eo fiña anæto à sentî, assemme a-a Júlia, un conçerto di Trilli a-o “Club Vela” de Pegi; o Vladi à un bello momento o l’aiva parlou de mi, de “un zoeno che se dà breiga co-o zeneise”, e ò riçevuo a primma cioccata de moen che me regòrde coscì inta vitta. Grande Vladi, se semmo fæti do rie! Ma a raxon pe-a quæ in sciâ fin eo arrivou a-o DNB Lab a l’è unn’atra.
Quande l’ea pöco che’ea vegnuo in derê da Catalunya, donde ste cöse son o pan cotidian, aiva vosciuo vedde cöse o l’imbelinava o MIL, o partio indipendentista ligure, che oua o no l’existe ciù. Son anæto donca unna seia à unna riunion – se veddeivan de zeuggia dòppo çeña – e coscì ò sacciuo do “Festival da Neuva Canson Zeneise” che o se saiæ tegnuo de lì à quarche meise a-i Giardini Baltimora (Giardin de Plastica). À quello festival, donde aiva portou ascì di amixi, ò conosciuo “u Carbun”, do quæ parliò un giorno, e o Michele Ferrero, che o l’aiva inandiou l’evento. O Ferrero o l’è tra quelli che gestiscian i Giardin Luzzati, e coscì, tra unna cösa e l’atra, quande l’è stæto o momento de çerne chi mettighe à tegnî o laboratöio de zeneise – che a l’è stæta unn’idea di Luzzati – m’an çernuo à mi.
Chì o l’arresta un documento da presentaçion do laboratöio . A pròscima vòtta veddiò de spiegâ cöse favimo, perché a l’è stæta unn’esperiensa ch’a se dovieiva replicâ. Lescico Ammermavan: diminuivano Apreuvo: in seguito Arrembo: sostegno Çerne: scegliere Cioccata de moen: applauso Derê (vegnuo in): tornato Fiña: persino Gena: timidezza, imabarazzo Guæi: molto Inandiou: organizzato Incallavan: azzardavano Loueio: laboratorio Oa: ora Spedia (a-a): rapidamente Zeuggia: giovedì
lij_Latn lij_Latn lij_Latn lij_Latn lij_Latn